**EFOP-1.10.1 Ösztöndíj pályázatok bírálati szempontjai**

**A pályázatok formai elemeinek vizsgálata**

* Informatikai rendszeren keresztül benyújtásra került-e a pályázat
* Papír alapon, határidőben került-e postai úton benyújtásra a pályázat

A beérkezett dokumentumok vizsgálata az alábbiak szerint történik:

1. Informatikai rendszerből kinyomtatott pályázati adatlap a tanuló által aláírva, eredeti példányban, hiánytalanul került benyújtásra, a benne megadott adatok megegyeznek a beküldött dokumentumokon szereplő adatokkal.
2. A tanulmányi átlagot alátámasztó releváns bizonyítvány másolata, a tanuló által hitelesítve benyújtásra került. A benyújtott bizonyítványmásolat alapján a pályázati adatlapon feltüntetett tanulmányi átlag megfelelő, és a pályázati felhívásban meghatározott módon került kiszámításra.
3. Az adott tanévre szóló iskolalátogatási igazolás, a szakképző iskola által kiállítva eredeti példányban, aláírva, pecséttel ellátva került benyújtásra. Amennyiben nem a sablonon került benyújtásra, akkor az igazolás a szükséges adatokat teljes körűen tartalmazza, és a megadott adatok a pályázati adatlapon szereplő adatokkal megegyeznek.
4. Személyi igazolvány másolata, a tanuló által hitelesítve benyújtásra került, érvényes, adatai a pályázati adatlappal egyeznek.
5. Lakcím kártya másolata, a tanuló által hitelesítve benyújtásra került, érvényes adatai a pályázati adatlappal egyeznek. A tanuló rendelkezik magyarországi lakcímmel/ tartózkodási hellyel.
6. Adóigazolvány másolata, a tanuló által hitelesítve benyújtásra került, érvényes, adatai a pályázati adatlappal egyeznek.
7. A majdani foglalkoztatáshoz kapcsolódó elhelyezkedési elképzelések (preferencia-lista) tanuló által aláírt, eredeti példányban, a megadott sablonon benyújtásra került. A tanuló által preferáltként megjelölt egészségügyi intézmény(ek) megtalálható(ak) /szerepel(nek) a projekt honlapján (<https://apololeszek.aeek.hu/informaciok>) közzétett HMR intézményi listában, ennek hiányában más, a humánerőforrás-hiányt enyhítő, de a pályázati felhívásban foglalt elvárásoknak megfelelő hazai közfinanszírozott egészségügyi szolgáltató.

**A tanuló jogosultságának vizsgálata**

* A tanuló igazoltan a pályázati felhívásban megjelölt tanévben, iskolai rendszerű, nappali munkarendű egészségügyi/egészségügyi technikai szakképzésben vesz részt
* A pályázati felhívásban megjelölt, a hatályos Országos Képzési Jegyzékről és az Országos Képzési jegyzék módosításának eljárásrendjéről szóló 150/2012. (VII.6) Korm. rendelet szerinti, állam által elismert egészségügyi szakképesítés/ szakképesítés ráépülés megszerzésére irányuló szakképzésben vesz részt
* Az előző félév tanulmányi átlaga 3,01 feletti
* A tanuló tanévismétlésre nem kötelezett
* Igazolatlan óráinak száma a pályázat benyújtásakor nem haladja meg a tíz órát
* Amennyiben a tanuló részesül a Szabóky Adolf Szakképzési Ösztöndíjról szóló 252/2016. (VIII. 24.) Korm. rendelet alapján ösztöndíj-támogatásban, akkor a projekt keretében megpályázott ösztöndíj és a Kormányrendeletben meghatározott ösztöndíj együttes összege nem haladja meg a garantált nettó bérminimum összegét.
* A pályázónak a pályázattal érintett szakképesítés vonatkozásában nincs másik benyújtott vagy támogatott pályázata.

A pályázat formai hiányosságai esetén hiánypótlási felszólítás kerül kiküldésre. A hiánypótlás benyújtására (postára adására) a hiánypótlási felszólítás megküldésétől számított 5 munkanapon belül van lehetőség. A hiánypótlást papír alapon szükséges beküldeni, a hiánypótlással érintett dokumentumok javítását követően, postai úton történő benyújtással.

A hiánypótlást követően is hiányos pályázatok nem kerülnek elbírálásra, azok elutasításra kerülnek.

Bármely dokumentum valótlansága, vagy a jogosultsági feltételeknek való nem megfelelés a pályázat elutasítását vonja maga után.

A formailag és jogosultságilag megfelelő pályázatok a lentiek szerint kerülnek elbírálásra.

**Döntés a pályázatok támogathatóságáról**

Az ÁEEK az egységes egészségügyi ágazati humánerőforrás-monitoring rendszer (HMR) keretében félévente felmérést készít a hazai közfinanszírozott egészségügyi intézmények aktuális betöltetlen álláshelyeiről, megyénkénti és szakképesítésenkénti bontásban. A mindenkori felmérés eredménye a <https://apololeszek.aeek.hu/informaciok> Fontos információk tanulóknak almenüje alatt érhető el. A felmérésben található számadatok tájékoztató jellegűek; azok alapján a tanulók felmérhetik az aktuális elhelyezkedési lehetőségeket az általuk tanult szakképesítés vonatkozásában. Mivel az ösztöndíj elnyerése esetén szigorú elhelyezkedési kötelezettségek terhelik a tanulókat, a felmérés eredményei segítséget nyújthatnak a pályázat benyújtásáról, illetve az ösztöndíj szerződés aláírásáról történő felelősségteljes döntés meghozatalában.

Tekintettel arra, hogy a felméréssel érintett intézményi kör nem teljes körűen tartalmazza a közfinanszírozott egészségügyi intézményeket, továbbá a betöltetlen álláshelyekre vonatkozó számadatok tájékoztató jellegűek, a támogatható pályázatok darabszáma tekintetében +5%-os az eltérés a felmérés eredményeihez képest.

A felmérés adatait alapul véve, a fenti módszer alapján az ösztöndíjjal támogatható pályázatok darabszámára vonatkozóan keretszámok kerülnek meghatározásra. Azon szakképesítések vonatkozásában, melyeknél a felmérés alapján nem áll rendelkezésre adat, kizárólag országos keretszámok kerültek meghatározásra. A keretszámok közzétételre kerülneka <https://apololeszek.aeek.hu/osztondijprogram> Ösztöndíjas pályázati felhívás almenüje alatt.

A beérkezett, formailag és jogosultságilag megfelelő pályázatok rangsorolási rendszere több szintből áll:

1. szint: Szakképesítésenként az országos keretszámokig támogathatóak a pályázatok.
2. szint: Amennyiben a beérkezett pályázatok darabszáma adott szakképesítés vonatkozásában meghaladja az országos keretszámot, akkor szakképesítés és szakképesítés ráépülés esetén (pl. gyakorló ápoló és ápoló) a keretszámok együttesen értelmezhetőek, és a pályázatok az összevont keretszámokig támogathatóak. Ez a szabály mind az országos, mind a későbbiekben megfogalmazott megyei keretszámoknál alkalmazható.
3. szint: Amennyiben a beérkezett pályázatok darabszáma adott szakképesítések vonatkozásában meghaladja az országos/összevont országos keretszámokat is, akkor a pályázatok a megyei/összevont megyei keretszámokig támogathatóak.
4. szint: Amennyiben a beérkezett megyei pályázatok darabszáma adott szakképesítések vonatkozásában meghaladja a megyei/összevont megyei keretszámot, akkor a pályázatok a tanulmányi átlag alapján kerülnek rangsorolásra, mivel a jobb tanulmányi eredménnyel bekerülő tanulók nagyobb valószínűséggel jó eredménnyel végzik majd el a szakképzést, így jól képzett egészségügyi szakdolgozók kerülhetnek a hazai közfinanszírozott intézményekbe.

Azon szakképesítések vonatkozásában, amelyeknél csak országos keretszámok kerültek meghatározásra, és a beérkezett pályázatok darabszáma meghaladja az országos keretszámot, a pályázatok a tanulmányi átlag alapján felállított rangsornak megfelelően kerülnek támogatásra.

A jogosultsági kritériumoknak megfelelő, azonban a keretszámok – illetve szükség esetén a rangsorolás – alapján nem támogatható pályázatok elutasításra kerülnek.

A döntés meghozatalának határideje a pályázatok benyújtásának határidejét követő legfeljebb 60 nap.

A pályázatokkal kapcsolatos döntésekről az ÁEEK elektronikus úton (a pályázó Pályázati Adatlapon megadott e-mail címére) értesítést küld.